Nye, finske kræfter er kommet til Vendsyssel FF-truppen, som tager hul på forårsturnerningen mod FC Midtjylland på hjemmebane 11. februar. Det nordjyske Superliga-hold har forstærket sig med den 20-årige finske angriber Benjamin Källman, der er ejet af FC Inter Turku i hjemlandet. Han har siden sommer været udlejet til skotske Dundee FC og kommer til Vendsyssel FF på en lejeaftale frem til sommer. - Han er en rigtig angriber, der er god til at arbejde og positionere sig i feltet, og han har vist i den finske liga, at han i en tidlig alder har kunnet lave mål – ca. et i hver tredje kamp. Også på det finske U21- landshold, har han bevist, at han kan score, og han har tilmed fået sin debut på det finske A-landshold. Så det er en spændende spiller med et stort udviklingspotentiale, siger sportsdirektør Ole Nielsen. Trods sin unge alder har den 20-årige finne lavet 33 mål i 93 kampe for FC Inter Turku. Källman har derudover repræsenteret det finske U21-landshold 10 gange med otte mål til følge. Den 11. januar 2018 fik han sin debut på det finske A-landshold. Spillerfakta: Navn: Benjamin Källman Fødselsdato: 17. juni 1998 Nationalitet: Finsk Tidligere klubber: Ekenäs IF, FC Inter Turku og Dundee FC. Landskampe: 1 A og 10 U21/8 mål.

Referat:
Når der fløjtes til sæsonstart for Vendsyssel FF den 11. februar, bliver det med en ny mand i truppen.